หุ้นนิคมฯ ตื่นตูมเทรดวอร์.!?
ช่วงที่ผ่านมา 2 หุ้นนิคมอุตสาหกรรม บริษัท อมตะ คอร์ปอเรชัน จำกัด (มหาชน) หรือ AMATA และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA มักได้คาถาอีอีซี (เขตเศรษฐกิจพิเศษภาคตะวันออก) และศึกการค้าระหว่างพญาอินทรีกับพญามังกร ช่วยเสกเป่าให้ราคาหุ้นวิ่งนำหน้าปัจจัยพื้นฐานไปหลายช่วงตัว !!
26 ส.ค. 2562

สำนักข่าวรัชดา
ช่วงที่ผ่านมา 2 หุ้นนิคมอุตสาหกรรม บริษัท อมตะ คอร์ปอเรชัน จำกัด (มหาชน) หรือ AMATA และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA มักได้คาถาอีอีซี (เขตเศรษฐกิจพิเศษภาคตะวันออก) และศึกการค้าระหว่างพญาอินทรีกับพญามังกร ช่วยเสกเป่าให้ราคาหุ้นวิ่งนำหน้าปัจจัยพื้นฐานไปหลายช่วงตัว !!
โดยเฉพาะประเด็นสงครามการค้าที่ปะทุเดือดอีกรอบ หลังจีนประกาศเก็บภาษีนำเข้าจากสหรัฐฯ 5-10% วงเงิน 7.5 หมื่นล้านดอลลาร์ ในการเก็บภาษี 2 รอบ มีผล 1 ก.ย.และ 15 ธ.ค. ด้านสหรัฐฯ ตอบโต้ด้วยการปรับขึ้นภาษีนำเข้าสินค้าจีนอีก 5% เป็น 30% วงเงิน 2.5 แสนล้านดอลลาร์ มีผล 1 ต.ค.นี้
ซึ่งดูแนวโน้มว่า คงจบยาก เพราะเป็นศึกแห่งศักดิ์ศรีของสองขั้วมหาอำนาจโลก
จึงทำให้หลายคนมองว่า 2 หุ้นนิคมฯ จะรับเละ !! ได้ประโยชน์จากการที่จีนจะย้ายฐานการผลิตมายังไทย และใช้ไทยเป็นที่พักสินค้า เพื่อหลบเลี่ยงการถูกเรียกเก็บภาษีจากสหรัฐฯ
ส่งผลให้ AMATA และ WHA มีโอกาสขายที่ดินได้มากขึ้น !!
วานนี้ราคาหุ้น AMATA และ WHA จึงถูกเก็งกำไรบวกสวนดัชนีฯ ที่ปรับลงแรง โดย AMATA ปิดตลาดที่ระดับ 26.75 บาท ปรับเพิ่มขึ้น 0.75 บาท หรือเพิ่มขึ้น 2.88% ส่วน WHA ปิดตลาดที่ระดับ 4.86 บาท ปรับเพิ่มขึ้น 0.10 บาท หรือเพิ่มขึ้น 2.10%
ขณะที่ปีนี้ AMATA ตั้งเป้าขายที่ดินในไทย 950 ไร่ ครึ่งปีแรกขายไปได้กว่า 200 ไร่ และมีลูกค้าที่กำลังอยู่ระหว่างการเจรจาอีกจำนวนมาก
โดยปัจจุบันมีลูกค้าจีนเพิ่มสัดส่วนเป็น 30% ของการขาย
ฟาก WHA คาดว่ายอดขายที่ดินในไทยจะสูงถึง 1,400 ไร่ โดยครึ่งปีแรก เซ็นสัญญาขายไปแล้ว 300 ไร่ และอยู่ระหว่างรอเซ็นสัญญาอีก 1,000 ไร่ ซึ่งส่วนใหญ่เป็นลูกค้าจีน คิดเป็น 30% ของลูกค้าทั้งหมด
ก็หวังว่า AMATA และ WHA จะทำผลงานได้เริ่ดหรูสมกับราคาคุยสักที…
นี่อาจเป็นผลดีระยะสั้นของศึกโจ๋มะกันตีกับขาใหญ่แดนมังกร
แต่ในขณะที่หุ้นนิคมฯ ตื่นตูมรับเทรดวอร์…อีกด้านหนึ่ง หากจีนย้ายฐานการผลิตเข้ามาไทยจริง
ประเทศไทยซึ่งอยู่ในฐานะประเทศกำลังพัฒนา สินค้าไทยกว่า 3,000 รายการที่ได้รับสิทธิ GSP จากสหรัฐฯ จะถูกตัดสิทธินี้หรือไม่ ?
เผลอ ๆ อาจถูกตั้งกำแพงภาษีกับสินค้าที่นำเข้าจากไทยอีก เพื่อสกัดสินค้าจีนที่ผลิตในไทย
(คิดหรือว่า โดนัลด์ ทรัมป์ จะโง่…ไม่ทันเกมจีน)
นั่นเท่ากับว่า สินค้าไทยที่จะส่งออกไปสหรัฐฯ จะต้องเสียภาษีสูงขึ้น !!
หากถึงเวลานั้นจริง ไทยจะได้ไม่คุ้มเสีย…อะเปล่า.!?
เป็นความเสี่ยงระยะยาว ที่อยากให้ฉุกคิดกันไว้บ้างก็ดีนะ
อย่าลืมว่า ทุกอย่างย่อมมีสองด้านเสมอ…
…อิ อิ อิ…